**Maitokala** (*Chanos chanos*) on maitokalojen lahkoon kuuluva kalalaji. Se on **maitokalojen** heimon (*Chanidae*) ainoa elossa oleva laji. Ruuminmuodoltaan litteät maitokalat ovat yleensä noin metrin mittaisia ja painavat 4–14 kilogrammaa. Niitä tavataan pääasiassa indopasifisella merialueella. Kalojen kutu tapahtuu monta kertaa vuodessa, ja sen ajankohta saattaa liittyä kuunvaiheisiin. Erityisesti Kaakkois-Aasiassa maitokala on ruokakalana arvostettu.

Koko ja ulkonäkö
----------------

Maitokala voi kasvaa enimmillään 1,7–1,8 metriä pitkäksi, mutta jää yleensä noin metrin mittaiseksi. Aikuiset yksilöt painavat 4–14 kilogrammaa. Ruumiinmuodoltaan maitokala on litteä, ja sen pyrstö on suurikokoinen ja selvästi haarautuva. Silmät ovat suurikokoiset ja hampaaton, pienikokoinen suu sijaitsee kuonon päässä. Suomut ovat harmaat. Paikoitellen lajista tavataan ulkonäöltään poikkeavia kantoja. Filippiinien läheisyydessä elää maitokaloja, joiden selkäevä on koko ruumiin mittainen ja myös vatsa-, rinta- ja peräevät ovat pidemmät kuin muualla tavattavilla maitokaloilla.

Levinneisyys ja elinympäristö
-----------------------------

Maitokalaa tavataan pääasiassa indopasifisella merialueella. Sen levinneisyys ulottuu Afrikan itärannikolta Intiaan ja Kaakkois-Aasian rannikkoseutua pitkin Japaniin asti. Lisäksi maitokala elää Australian rannikolla ja harvinaisena Kalifornian ja Perun välisellä alueella. Maitokalat elävät trooppisissa vesissä, joiden lämpötila on yli 20 °C. Poikaset viihtyvät erityisesti lämpimissä vesissä, ja kehittyminen on nopeaa, kun veden lämpötila on 24–33 °C. Maitokala on pääasiassa mereinen laji, mutta erityisesti nuoria yksilöitä tavataan usein myös matalista murtovesistä ja toisinaan myös makeavetisistä joista ja järvistä. Kalat viihtyvät matalissa vesissä tyypillisesti aivan pinnan läheisyydestä 30 metrin syvyyteen asti. Nuoret kalat elävät usein kauempana rannikosta kuin sukukypsät yksilöt.

Maitokalojen ravintoa ovat levät, eläinplankton, pienet äyriäiset ja madot. Täysikasvuisina ne voivat syödä myös muita kaloja tai kalanpoikasia, vaikka levä on niiden pääasiallista ravintoa.

Lisääntyminen
-------------

Maitokalat lisääntyvät ympäri vuoden. Kutu tapahtuu monta kertaa vuodessa, ja sen ajankohta vaihtelee paikoittain. Ajankohta liittyy mahdollisesti kuunkierron vaiheisiin. Kutu tapahtuu yöllä ja naaras voi laskea jopa kuusi miljoonaa mätimunaa. Poikasten kuoriuduttua ne elävät suolaisessa vedessä, kunnes ne ovat noin 20 senttimetriä pitkiä. Tämä kasvuvaihe kestää kahdesta neljään viikkoa. Nuoret kalat siirtyvät murtoveteen, mangrovemetsiin ja toisinaan myös makeisiin vesiin. Myöhemmin ne palaavat takaisin suolaisempaan veteen. Sukukypsiä maitokalayksilöt ovat noin 70 senttimetrin pituisina.

Ruokakalana
-----------

Maitokalojen liha on hyvänmakuista, ja sitä arvostetaan erityisesti Kaakkois-Aasiassa, missä lajia myös kasvatetaan ruokakalaksi. Noin 60 prosenttia kaakkoisen Aasian viljellystä kalasta on maitokalaa. Niitä kasvatetaan makeavetisissä lammikoissa, joissa ne eivät voi lisääntyä, joten kasvatettavat poikaset pyydetään murtovedestä tai joista. Maitokalaa myydään kuivattuna, savustettuna ja pakastettuna.

Lähteet
-------

1. ↑  Freyhof, J. Sparks, J.S. Kaymaram, F. Feary, D. Bishop, J. Al-Husaini, M. Almukhtar, M. Hartmann, S. Alam, S. & Al-Khalaf, K.: *Chanos chanos* *IUCN Red List of Threatened Species. Version 2017.3*.  2017. International Union for Conservation of Nature, IUCN, Iucnredlist.org. Viitattu 9.1.2017. (englanniksi)
2. ↑  Mark Wilson: Mesoic Fishes page *.biology.ualberta.ca*. Viitattu 14.06.2011. (englanniksi)
3. 1 2  Integrated Taxonomic Information System (ITIS): *Chanos chanos* (TSN 162838) *itis.gov*. Viitattu 13.3.2012. (englanniksi)
4. 1 2  Family Chanidae (peilipalvelin) *FishBase*. Froese, R. & Pauly, D. (toim.). Viitattu 14.6.2011. (englanniksi)
5. 1 2 3 4 5  *Chanos chanos* (peilipalvelin) *FishBase*. Froese, R. & Pauly, D. (toim.). Viitattu 14.6.2011. (englanniksi)
6. 1 2 3 4 5  Joseph S. Nelson: *Fishes of the world*, s. 136. John Wiley and Sons, 2006. ISBN 978-0-471-25031-9. Kirja Googlen teoshaussa (viitattu 14.06.2011). (englanniksi)
7. 1 2 3 4 5  Joelle Sarroca: *Chanos chanos* *Animal Diversity Web*. University of Michigan Museum of Zoology. Viitattu 14.6.2011. (englanniksi)
8. 1 2 3 4  Herbert Boschung: Gonorynchiformes *AccesScience*. McGraw-Hill. Viitattu 14.06.2011. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q465261
* Wikispecies: Chanos chanos
* ADW: Chanos\_chanos
* AFD: Chanos\_chanos
* BOLD: 16505
* CoL: TM62
* FishBase: 80
* GBIF: 2406374
* iNaturalist: 55533
* IRMNG: 10144922
* ITIS: 162838
* IUCN: 60324
* NAS: 413
* NatureServe: 2.103357
* NCBI: 29144
* uBio: 6960650
* WoRMS: 217625

 |

 |